REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/289-18

28. novembar 2018. godine

B e o g r a d

ZAPISNIK

29. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 26. NOVEMBRA 2018. GODINE

Sednica je počela u 13,00 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: Marko Atlagić, Marko Parezanović, Đorđe Kosanić, Miletić Mihajlović, Dubravko Bojić, Ljubiša Stojmirović, Milena Bićanin, Vladimir Orlić, Fatmir Hasani, Olena Papuga, Aleksandra Jerkov, Nataša St. Jovanović i Ljubinko Rakonjac( zamenik Žarka Obradovića).

Sednici su prisustvovali uz članove i zamenici članova Odbora: Balša Božović i Nikola Savić.

Sednici nisu prisustvovali članovi Odbora: Žarko Korać Mihajlo Jokić i Ratko Jankov, niti njihovi zamenici.

Sednici su prisustvovali: Mladen Šarčević, ministar prosvete, nauke i tehnološkog razvoja, Vladimir Popović, državni sekretar u Ministarstvu, Bojan Tubić, pomoćnik Ministra za visoko obrazovanje, Aleksandar Marković, šef odseka za pravne poslove, Slavica Jašić, načelnik odeljenja za oblasti predškolskog i osnovnog obrazovanja i vaspitanja, Marina Hasanović, načelnik odeljenja za poslove učeničkog i studentskog standarda, Vera Vasić pravnik u sektoru za nauku.

Ispred Zavoda za intelektualnu svojinu sednici su prisustvovali Mirjana Jelić, pomoćnik direktora i Aleksandra Mihajlović, načelnik odeljenja za pravna pitanja.

Pre prelaska na razmatranje predloženog dnevnog reda za reč se javio narodni poslanik Balša Božović, zamenik člana Odbora. On je sugerisao da se dnevni red dopuni tačkom o razmatranju situacije u visokoj medicinskoj školi u Ćupriji. Obrazlažući ovaj predlog on je istakao da je primio brojne predstavke radnika ove škole u kojima je ukazivano na nezakonitosti u radu direktora škole kao i nezakonito zasnivanje radnog odnosa sa 11 visokih funkcionera SNS, među kojima i tri narodna poslanika akuelnog saziva. Zbog mobinga koji su trpeli od strane direktora devet radnika je bilo prinuđeno da napusti školu odnosno nekima o njih je nezakonito prekinut radni odnos.

Odgovarajući na iznete primedbe ministar Šarčević je istakao da situacija u ovoj školi nije toliko dramatična ali da Ministarstvo ima relativno malo prostora za reagovanje zbog autonomije visokoškolskih ustanova. U svakom slučaju inspekcija radi svoj posao, vrlo brzo se očekuje epilog kao što je reagovala i u slučaju Beogradske poslovne škole i visoke strukovne škole u Blacu. Iskoristio je ovu priliku da upozna prisutne članove odbora da se radi na reorganizaciji 77 strukovnih škola čiji je osnivač država, tako da će one uskoro u skladu sa zakonom o visokom obrazovanju uskoro postati akademije strukovnih škola. Takvih akademija biće ukupno 13, zasnovanih prvenstveno na teritorijalnom principu i principima dobrog ekonomskog poslovanja, a na čijem čelu će biti predsednici akademija umesto direktora. Tako će se stvoriti uslovi za prijem 300 novih doktora nauka sa univerziteta, a univezitet će sada vršiti i evaluaciju rada visokih strukovnih škola.

Nakon izlaganja ministra Šarčevića, predsednik odbora je savetovao narodnom poslaniku Balši Božoviću da povuče predlog za dopunu dnevnog reda uz zaključak da će ministar obaviti razgovor sa njim na tu temu, a i ovaj Odbor na jednoj od narednih sednica razmatrati probleme u toj školi kada poslanik Božović dostavi odgvarajuću dokumentaciju.

U nastavku rada predsednik Odbora je na molbu ministra Šarčevića da se izmeni redosled u predloženom dnevnom redu i to tako da se tačke 2 i 3 razmatraju posle tačaka 4,5 i 6.

Nakon glasanja usvojen je tako izmenjen predloženi dnevni red.

Pre prelaska na razmatranje utvrđenog dnevnog reda usvojen je zapisnik sa 28. sednice Odbora.

Nakon glasanja, usvojen je sledeći:

D n e v n i r e d

1. Razmatranje Predloga odluke o davanju saglasnosti Vladi Republike Srbije da ovlasti delegaciju Republike Srbije da prihvati da se Sporazum između Vlade Republike Srbije i Vlade Republike Francuske o statusu Francuske škole u Beogradu, privremeno primenjuje do njegovog stupanja na snagu;
2. Razmatranje Predloga zakona o izmenama i dopunama Zakona o predškolskom vaspitanju i obrazovanju**-**u načelu, koji je podnela Vlada (broj 60-3522/18 od 19. novembra 2018. godine);
3. Razmatranje Predloga zakona o izmenama i dopunama Zakona o osnovnom obrazovanju i vaspitanju**-**u načelu, koji je podnela Valada (broj 610-3523/18 od 19. novembra 2018. godine);
4. Razmatranje Predloga zakona o o izmenama i dopunama Zakona o osnovama sistema obrazovanja i vaspitanja**-**u načelu, koji je podnela Vlada (broj 61-3520/18 od 19. novembra 2018. godine);
5. Razmatranje Predloga zakona o izmenama i dopunama Zakona o učeničkom i studentskom standardu**-**u načelu**,** koji je podnela Vlada (broj 61-3518/18 od 19. noveembra 2018. godine).
6. Razmatranje Predloga zakona o Fondu za nauku Republike Srbije**-**u načelu, koji je podnela Vlada (broj 011-3516/18 od 19. novembra 2018. godine);
7. Razmatranje Predloga zakona o izmenama i dopunama Zakona o patentima**-**u načelu, koji je podnela Vlada (broj 011-3534/18 od 19. novembra 2018. godine);

**Prva tačka dnevnog reda:**

Povodom ove tačke dnevnog reda ministar Šarčević je izneo podatak da francuska škola u Beogradu radi skoro tri i po decenije ali da njen status nikad nije bio formalizovan zato što su se javljali osnivači koji po našim propisima to nisu mogli biti. U međuvremenu je sa francuskom stranom razmenjena „potrebna papirologija“ tako da će potpisivanjem ovog sporazuma škola početi da deluje u okviru propisa naše zemlje. Ispunjeni su svi uslovi za dobijanje akreditacije tako da će doći i do ujednačavanja diploma stečenih u ovoj školi.

Nakon glasanja Odbor je doneo Odluku o davanju saglasnosti Vladi Republike Srbije da ovlasti delegaciju Republike Srbije da prihvati da se Sporazum između Vlade Republike Srbije i Vlade Republike Francuske o statusu Francuske škole u Beogradu, privremeno primenjuje do njegovog stupanja na snagu.

**Druga, treća i četvrta tačka dnevnog reda:**

Javljajući se ponovo za reč ministar je predložio da se o drugoj, trećoj i četrvrtoj tački dnevnog reda vodi objedinjena rasprava. U tom smislu istakao je značaj zakona o Osnovama sistema obrazovanja i vaspitanja kao tzv. krovnog zakona koji je dobio pozitivne ocene i predstavljaće dobru osnovu za donošenje i drugih propisa u ovoj oblasti. Posebno je istakao značaj što se ovim zakonom osniva Centar za obrazovnu tehnologiju u okviru Zavoda za vrednovanje kvaliteta obrazovanja. Zatim, na detaljniji način utvrđuje potrebne kompetencije nastavnika za rad sa decom sa smetnjama u razvoju i invaliditetom. Takođe je ukazao i na značaj uvođenja Jedinstvenog informacionog sistema prosvete u okviru kojeg će postojati registar učenika, nastavnika, studenata i istraživača, pa i elektronski obračun plata kojim će se sprečiti eventualne zloupotrebe. Članom 12. Predloga zakona o Oosnovama sistema obrazovanja i vaspitanja propisano je da će Matematička gimnazija u Beogradu i Gimnazija „Jovan Jovanović Zmaj“ u Novom Sadu dobiti status ustanove od nacionalnog značaja za Republiku Srbiju. Na kraju izlaganja ministar je rekao da je napravljen kompromis tako što je ponovo uvedeno brojčano ocenjivanje od petog razreda za drugi strani jezik, suprotno postojećoj evropskoj praksi, kao i da su izmenjeni uslovi za rad direktora u predškolskim ustanovama.

S obzirom na to da se niko nije javio za raspravu o tačkama 2.3. i 4, **pristupilo se glasanju, pojedinačno o svakom od ova tri predložena zakona**, nakon čega je Odbor odlučio da predloži Narodnoj skupštini sledeće:

- da prihvati Predlog zakona o izmenama i dopunama zakona o predškolskom vaspitanju i obrazovanju, u načelu;

- da prihvati Predlog zakona o izmenama i dopunama Zakona o osnovnom obrazovanju i vaspitanju, unačelu**;**

**-** da prihvati Predlog zakona o o izmenama i dopunama Zakona o osnovama sistema obrazovanja i vaspitanja, u načelu**.**

**Peta tačka dnevnog reda:**

Posle osmogodišnje primene Zakona o učeničkom i studentskom standardu („Službeni glasnik RS”, broj 18/10 i 55/13) konstatovana je potreba da oblast učeničkog i studentskog standarda, kao prateću delatnost srednjeg i visokog obrazovanja, treba usaglasiti sa novom usvojenom zakonskom regulativom iz oblasti srednjeg i visokog obrazovanja. Osim navedenog, postoji potreba usaglašavanja odredaba koje se odnose na zahteve u pogledu stečenog obrazovanja za direktore, vaspitače, stručne saradnike i inspektore u Ministarstvu, sa Zakonom o visokom obrazovanju i Uredbom o katalogu radnih mesta u javnim službama i drugim organizacijama u javnom sektoru.

Zakon je trebalo usaglasiti i sa propisima u oblasti zaštite podataka o ličnosti, u delu koji se odnosi na evidencije.

Analiza primene Zakona, pre svega ostvarivanja prava učenika i studenata na smeštaj, ishranu, vaspitni rad, odmor i oporavak, kao i učeničke i studentske kredite i stipendije, pokazala je da je Zakon u osnovi odgovorio očekivanjima koja su postojala pri njegovom donošenju, a posebno jer su stvoreni uslovi da se donošenjem odgovarajućih standarda znatno poboljšaju uslovi smeštaja i kvaliteta ishrane u ustanovama za smeštaj, ishranu, odmor i oporavak učenika i studenata ali da je za dalje unapređivanje sistema učeničkog i studentskog standarda potrebno izvršiti izmenu Zakona, posebno u delu koji se odnosi na uvođenje blažih kriterijuma za učenike i studente iz dualnog obrazovanja, razdvajanje obaveza i odgovornosti učenika i studenata, uvođenje suspenzije licence za vaspitače i stručne saradnike i redefinisanje delatnosti studentskog odmarališta, kako je Predlogom predloženo.

*Ishrana i smeštaj učenika i studenata*

Osetljive društvene kategorije podrazumevale su, pored ostalih i kategoriju deficitarnog zanimanja. Predlogom zakona predlaže se, umesto deficitarnog zanimanja, uvođenje pojma učenika i studenta iz dualnog obrazovanja, što se definiše Zakonom o dualnom obrazovanju. Ovo znači da bi se blaži kriterijumi u ostvarivanju prava na smeštaj i ishranu odnosili na navedene učenike i studente.

Pored navedenog, kada su u pitanju deficitarna zanimanja, odnosno nedostajući nastavnički kadrovi, u cilju prevazilaženja nestručno zastupljene nastave, kao i nestručno zastupljenih kadrova, novim zakonskim rešenjima predviđeno je pravo ministra da utvrdi bliže uslove i kriterijume za utvrđivanje redosleda, način ostvarivanja prava na učeničku, odnosno studentsku stipendiju i način vođenja evidencije o odobrenim stipendijama i kada su u pitanju navedena zanimanja, odnosno kada su u pitanju zanimanja od naročitog značaja za određenu školsku godinu.

*Studentske stipendije*

Praćenjem realizacije konkursa za dodelu studentskih stipendija za period 2013-2017. godina, sa uslovom od prosečne ocene 9,00, uočeno je zaustavljanje trenda rasta broja stipendija na oko 9000 studenata godišnje.

Radi zaštite materijalnog položaja studenata koji postižu visoke rezultate u toku studija, ostalo je rešenje za studentski kredit, tako da je prosečna ocena najmanje 8,50 i dalje uslov za oslobađanje od otplate dobijenog studentskog kredita.

*Stipendije za izuzetno nadarene učenike i studente*

Prema dosadašnjoj praksi, do 2017. godine ministarstvo nadležno za poslove obrazovanje godišnje je odobravalo oko 610 novih stipendija za izuzetno nadarene učenike i studente (oko 360 za studente i oko 250 za učenike), a korišćenja stipendije produžavalo je oko 300 korisnika.

*Licence vaspitača i stručnih saradnika*

Važeći Zakon propisuje samo oduzimanje licence, dok se Predlogom zakona predviđa i suspenzija licence vaspitača i stručnog saradnika, u skladu sa ZOSOV-om.

*Inspekcijski nadzor*

Predlogom zakona preciziraju se uslovi za inspektora u Ministarstvu, koji vrši inspekcijski nadzor u ustanovama učeničkog i studentskog standarda, a u skladu sa Zakonom o inspekcijskom nadzoru i Zakonom o prosvetnoj inspekciji.

Aleksandra Jerkov je izrazila žaljenje što neće biti vremena za razmatranje amandmana jer je voljom većine u Narodnoj skupštini za ovo zasedanje predviđeno da se vodi zajednički načelni i jedinstveni pretres za više od 60 tačaka dnevnog reda. Takođe je iznela zamerke što ministar, kako je rekla, uzima za sebe previše nadležnosti pogotovo kada je u pitanju određivanje bližih uslova za stipendiranje i prioritete.

Odgovarajući na ove primedbe ministar je rekao da uvek radi timski, koristeći sve raspoložive resurse i kapacitete koje nudi univerzitet. Napomenuo je da uvek odgovara na sva pitanja koja mu se postavljaju u Narodnoj skupštini i da pred nju izlazi najčešće sa paketom srodnih zakona nakon što se obave mnogobrojne konsultacije, pripreme i sve ono što će uticati na njihov kvalitet. Govorio je i o pripremi šest trening centara po uzoru na finski model i prvi trening centar već se otvara 7. decembra u saradnji sa kompanijom „Milanović“ u Kragujevcu. Oni imaju za cilj da se preciznije odredi šta će da finansira privreda, a šta država jer kompanije hoće da stipediraju već studente 3. i 4. godine studija, naročito kada su u pitanju inženjeri.

Fatmir Hasani uzimajući učešće u diskusiji ukazao je na značaj koji bi trebalo dati učenicima i studentima nacionalnih manjina koji po pravilu stanuju van većih školskih centara. Založio se i da se poveća fond časova za hemiju jer smatra da je nedovoljno da se Hemija izučava samo dve godine.

Odgovarajući na ove primedbe ministar Šarčević je rekao da se Hemija izučava počev od 7. razreda osnovne škole jer je mišljenje stručnjaka da je to primereno starosnoj dobi učenika. U novim modelima daćemo značaj hemiji u gimnazijama za učenike koji ispoljavaju sklonost ka tom predmetu. Odgovarajući na prvo pitanje Fatmira Hasanija ministar je istakao da se radi na novoj mreži učeničkih domova i odgovarajućeg prevoza, zajedno sa lokalnim samoupravama nezavisno od toga da li se radi samo o učenicima (pripadnicima) nacionalnih manjina.

Član Odbora Vladimir Orlić je najavio da će podržati ovaj zakon jer set zakona o kojima je danas reč su dobro rešenje koja daju osnov za optimizam ne samo učenika već i njihovih roditelja. Njihova poslanička grupa uvek se u Narodnoj skupštini rukovodila, pre svega interesima građana pa će vreme koje im daje poslovnik koristiti na najbolji način, u skladu sa procenama poslaničkih grupa. Posebno je ukazao da će donošenjem ovog zakona učeničke stipendije biti veće nego ikad, a što se tiče predloga zakona o patentima naveo da u ovoj oblasti ne zaostajemo mnogo za Evropom. Nakon završetka diskusije Odbor je odlučio da predloži Narodnoj skupštini da prihvati Predlog zakona o izmenama i dopunama Zakona o učeničkom i studentskom standardu**-** u načelu**.**

**Šesta tačka dnevnog reda:**

Vladimir Popović, državni sekretar u Ministarstvu, govoreći o predlogu zakona o Fondu za nauku RS istakao je da je do sada važilo tzv. Projektno finansiranje u nauci, ali su iskustva, naročito iz 2016. godine kada nije uspeo javni poziv za projekte, nalagali da se donese jedan novi model finansiranja. Predložna rešenja u ovom zakonu, naišla su na podršku naučne zajednice jer će se projekti finansirati preko Fonda za nauku, a institucionalno finansiranje naučnih radnika biće regulisano preko zakona o nauci i istraživanjima, koji je u pripremi. Zakon o fondu za nauku donosi se sada zbog usvajanja budžeta za 2019. godinu i u sebi sadrži iskustva EU i EK.

Marko Atlagić, član Odbora podržao je predlog zakona i za njegovo donošenje kako je rekao svakako velike zasluge ima državni sekretar Vladimir Popović. U ostalom, Sektor za nauku u okviru Ministarstva je imao zapaženu ulogu u razvoju naučne delatnosti u našoj zemlji.

Ljubinko Rakonjac je istakao da će poslanička grupa SPS glasati za Predlog zakona jer on predstavlja napredak za razliku od prehodnog koji je projektno finansiranje sveo na, takoreći, jednu vrstu socijalne kategorije jer su svi projekti, manje-više prolazili nezavisno od njihovih efekata.

S obzirom da nije bilo više diskutanata, Odbor je nakon glasanja doneo Odluku da predloži Narodnoj skupštini da prihvati Predlog zakona o Fondu za nauku Republike Srbije**-** u načelu.

**Sedma tačka dnevnog red:**

Povodom ove tačke dnevnog reda nije bilo diskusije i Odbor je nakon glasanja doneo Odluku da predloži Narodnoj skupštini da prihvati zakona o izmenama i dopunama Zakona o patentima-**u načelu.**

**Na kraju sednice predsednik Odbora Muamer Zukorlić je informisao prisutne da su predstavnici četiri reprezentativna sindikata u oblasti obrazovanja zatražili prijem i da će ih on primiti u naredna dva dan.**

Sednica je završena u 14,10 časova.

SEKRETAR PREDSEDNIK

Dragomir Petković Muamer Zukorlić